b'\n_START_ARTICLE_\nOdraslost\n_START_PARAGRAPH_\nOdraslost v biolo\xc5\xa1kem smislu pomeni, da \xc4\x8dlovek odraste, ko dose\xc5\xbee telesno in spolno zrelost. V socialnem pomenu odraslost pojmujemo s predstavo o samostojnosti in neodvisnosti posameznika, \xc4\x8dustveni stabilnosti, z razvojem osebne in dr\xc5\xbeavljanske odgovornosti in z zmo\xc5\xbenostjo posameznika, da zdru\xc5\xbeuje in povezuje razli\xc4\x8dne socialne vloge. V sodobnih dru\xc5\xbebah se sre\xc4\x8dujemo s fenomenom podalj\xc5\xa1evanja razvojnega obdobja mladostni\xc5\xa1tva, kar vpliva na zvi\xc5\xa1evanje starosti pri kateri se posameznik iz\xc5\xa1ola, zaposli, osamosvoji in ustvari dru\xc5\xbeinsko \xc5\xbeivljenje. Prestop v odraslost je tesno povezan s posameznikovim usvajanjem dolo\xc4\x8denih razvojnih nalog, ki se po eni strani razlikujejo glede na obdobje odraslosti (zgodnja, srednja, pozna odraslost). Po drugi strani pa se razvojne naloge, ki naj bi jih obvladoval posameznik razlikujejo glede na starost posameznika, razli\xc4\x8dnost generacije in dru\xc5\xbebe katere del je posameznik.\n_START_SECTION_\nRazvojne naloge v zgodnji odraslosti\n_START_PARAGRAPH_\nMed razvojne naloge v zgodnji odraslosti sodijo doseganje samostojnosti - \xc4\x8dustvene in finan\xc4\x8dne, osamosvajanje od dru\xc5\xbeine, povezovanje socialnih vlog, obvladovanje \xc4\x8dustev, utrjevanje polo\xc5\xbeaja na poklicnem in zaposlitvenem podro\xc4\x8dju, vzpostavljanje intimnih in partnerskih odnosov, potreba po lastnem stanovanju, prilagajanje na vlogo star\xc5\xa1ev in vklju\xc4\x8devanje v \xc5\xa1ir\xc5\xa1o dru\xc5\xbebeno skupnost.\n_START_SECTION_\nRazvojne naloge v srednji odraslosti\n_START_PARAGRAPH_\nV obdobju srednje odraslosti je ena od razvojnih nalog posameznika, da se posku\xc5\xa1a prilagajati na telesne spremembe, ki so vidni odraz biolo\xc5\xa1kega staranja. Srednja odraslost je tudi obdobje, ko posameznik izpostavlja lastno ustvarjalnost in dose\xc5\xbeke na poklicnem podro\xc4\x8dju. Med razvojne naloge sodi tudi intenzivno povezovanje s \xc5\xa1ir\xc5\xa1im dru\xc5\xbebenim okoljem, o\xc5\xbeivitev partnerske skupnosti, preusmerjanje pozornosti na starajo\xc4\x8de star\xc5\xa1e in prilagajanje na dru\xc5\xbeinsko \xc5\xbeivljenje brez otrok, ki so se osamosvojili. V obdobju srednje odraslosti se posamezniki pogosto usmerjajo k razli\xc4\x8dnim prosto\xc4\x8dasnim dejavnostim in poi\xc5\xa1\xc4\x8dejo nove cilje za prihodnost.\n_START_SECTION_\nRazvojne naloge v pozni odraslosti\n_START_PARAGRAPH_\nV pozni odraslosti je najbolj zahtevna razvojna naloga prilagajanje posameznika na starostne spremembe, ki se odra\xc5\xbeajo v slab\xc5\xa1em zdravstvenem stanju in telesnih spremembah. Na socialnem podro\xc4\x8dju pa se posameznik soo\xc4\x8da s posledicami upokojitve. \xc5\xbdivljenjskim dogodkom, ki je povezan z iskanjem nove identitete, spremembo socialne vloge, ohranjanjem ekonomske neodvisnosti in samostojnega \xc5\xbeivljenja v doma\xc4\x8dem okolju, te\xc5\xbeavo z izgubo partnerjev in osamljenostjo. Najpomembnej\xc5\xa1i pa je razmislek posameznika o lastnem \xc5\xbeivljenju, razvojna naloga, katere uspe\xc5\xa1na razre\xc5\xa1itev vpliva na \xc5\xbeivljenjsko zadovoljstvo posameznika.'